Il-Pulizija qed iżżomm arrestat raġel Malti ta' 20 sena miż-Żejtun b'rabta mal-qtil ta' mara Pollakka, dalgħodu, fi Ġnien l-Indipendenza f'Tas-Sliema. Kelliem għall-Pulizija kkonferma li din l-iskoperta makabra saret minn persuna li kienet miexja fi Ġnien l-Indipendenza dalgħodu għall-ħabta tas-6.20am. Il-Pulizija qalet li l-mara nstabet wiċċha 'l fuq taħt iċ-ċint ta' Ġnien l-Indipendenza. Fuq it-tfalja nstabu xi dokumenti li wasslu għall-identifikazzjoni tagħha. L-istess kelliem għall-Pulizija qal li l-allegat aggressur instab fl-akkwati tal-Balluta. Fuq ir-raġel instabu xi oġġetti li setgħu indikaw li kienu relatati mal-qtil. Fuq il-post issejħet ambulanza b'tim mediku mill-Isptar Mater Dei, madankollu l-mara ġiet iċċertifikata mejta fuq il-post. Il-Maġistrat tal-Għassa Dr Astrid May Grima LL.D ordnat li ssir inkjesta u ħatret diversi esperti sabiex jassistuha. L-investigazzjonijiet sabiex tiġi stabbilita d-dinamika ta' dan il-każ għadhom għaddejjin. L-FSWS tħeġġeġ lin-nisa f'sitwazzjoni ta' vjolenza domestika biex ifittxu l-għajnuna B'risposta għall-qtil tat-tfajla Pollakka, il-Fondazzjoni għas-Servizzi tal-Ħarsien Soċjali, l-FSWS innotat li għalkemm għad mhux magħruf x'ġara eżatt, l-ewwel vittma ta' omiċidjiu fl-ewwel jum tas-sena hija mara. "L-ebda omiċidju ma huwa aċċettabbli, wisq aktar femiċidju li jirriżulta minn sitwazzjoni ta' vjolenza domestika," qalet il-Fondazzjoni. L-FSWS ħadet l-opportunità biex tħeġġeġ lil kull mara li tista' tkun qed tgħix f'sitwazzjoni ta' vjolenza domestika biex tfittex l-għajnuna billi ċċempel 179 jew iżżur is-sit elettroniku u tagħfas il-link REPORT ABUSE . .td_uid_3_61d2eb6d90e25_rand.td-a-rec-img{text-align:left}.td_uid_3_61d2eb6d90e25_rand.td-a-rec-img img{margin:0 auto 0 0}